CELEX: 62019TN0193
Language: fi
Date: 2019-04-04 00:00:00
Title: asia T-193/19: Kanne 4.4.2019 — Achema ja Achema Gas Trade v. komissio

17.6.2019   
            
            
               FI
            
            
               Euroopan unionin virallinen lehti
            
            
               C 206/50
            
         
      Kanne 4.4.2019 — Achema ja Achema Gas Trade v. komissio
      (asia T-193/19)
      (2019/C 206/52)
      Oikeudenkäyntikieli: englanti
      
         Asianosaiset
      
      
         Kantajat: Achema AB (Jonava, Liettua) ja Achema Gas Trade UAB (Jonava) (edustajat: asianajajat J. Ruiz Calzado, J. Wileur ja N. Solárová)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan 31.10.2018 tehdyn Euroopan komission päätöksen C(2018) 7141 final, joka koskee valtiontukea SA.4468 (2018/N) — Liettua — Liettuassa sijaitsevaa nesteytetyn maakaasun käsittelylaitosta koskevan tuen muuttaminen
               
            
                  —
               
               
                  velvoittamaan komission ja kaikki komissiota tukevat väliintulijat korvaamaan oikeudenkäyntikulut
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat yhteen ainoaan kanneperusteeseen, joka koskee sitä, että komissio ei ole aloittanut muodollista tutkintamenettelyä ja näin evänneet kantajilta ja kaikilta muilta asianomaisilta osapuolilta niille SEUT 108 artiklan 2 kohdan mukaiset menettelylliset oikeudet.
      
                  —
               
               
                  Kantajat väittävät, että kaikki näyttö asiassa osoittaa, että komission olisi pitänyt epäillä valtiontuen soveltuvuutta sisämarkkinoille ja näin ollen aloittaa muodollinen tutkintamenettely. Näyttö kattaa alustavan tutkinnan keston, muut olosuhteet, joiden puitteissa riidanalainen päätös on tehty sekä päätöksen sisällössä olevat puutteet; päätöstä ei ole perusteltu riittävällä tavalla ja se sisältää vakavia arviointivirheitä.
               
            
                  —
               
               
                  Kantajat väittävät erityisesti, että i) yleisiin taloudellisiin tarkoituksiin liittyvän palvelun tarpeellisuutta ja laajuutta koskeva arviointi on virheellinen ja riittämätön; ii) komissio on katsonut virheellisesti, että tuki on ollut yleisiin taloudellisiin tarkoituksiin liittyvän palvelun puitteiden mukainen; iii) riidanalaisessa päätöksessä ei oteta riittävällä tavalla huomioon viimeisiä tukea koskevia muutoksia ja sen perustelut ovat näin ollen riittämättömät; iv) riidanalaisessa päätöksessä tehty tukitoimenpiteen tarpeellisuutta ja suhteellisuutta koskeva arviointi on virheellinen ja riittämätön ja v) riidanalaisessa päätöksessä ei oteta riittävällä tavalla huomioon vaikutuksia kilpailuun Liettuan kaasunjakelussa eikä muiden jäsenvaltioiden kanssa käytävään kauppaan.